《白斋同在杜宅看梅得酒归戏简野泉期共再赏》
明代·夏鍭

杜老梅花数日开，主人相引竹边来。风清乍接幽香坐，云破徐看霁色回。

日出门阑明几杖，雪残篱井湿莓苔。烟花早付潘公子，更起从君问酒杯。

作者简介：（1455—1537）明浙江天台人，字德树，号赤城。夏埙子。成化二十三年进士。弘治初，上章忤旨下狱。获释，授南京大理评事，疏陈赋税、马政等弊。有《赤城集》。